EEPROM
Store norske leksikon,Teknologi og industri,Elektronikk,Mikroelektronikk
EEPROM er en integrert krets som inneholder et leselager (ROM) som kan slettes og omprogrammeres ved bruk av elektrisitet.
Betegnelsen leselager (lager som kun kan leses) kan virke misvisende siden det faktisk kan skrives inn data mens det sitter i den datamaskinen eller det elektriske apparatet det brukes i. Skrivingen (programmeringen) tar imidlertid vesentlig lenger tid enn lesingen, typisk mer enn 1000 ganger så lang tid. Den vesentligste fordelen i forhold til vanlige lese-skrivelagere er at en EEPROM i motsetning til disse er ikke-flyktig, det vil si at den beholder sine data når strømtilførselen skrus av. EEPROM benyttes derfor spesielt til å lagre data som skal forandres relativt sjelden, men som det er viktig å bevare mens utstyret den sitter i ikke er i bruk. Les mer i Store norske leksikon integrert krets ROM